ལན།དུས་ཚོད་དེ་ཏག་ཏག་དྲན་གྱི་མི་འདུག་མོད།ང་གསར་རྩོམ་གྱི་ལམ་ལ་ཞུགས་ནས་ད་ལྟའི་བར་སྙན་ངག་དང་ལྷུག་རྩོམ།བརྩམས་སྒྲུང་།འཁྲབ་གཞུང་བཅས་གང་མང་བྲིས་པའི་ཁྲོད་ནས།ཁ་པར་ལ་འཁྱུལ་བའི་བརྩེ་བ།མཚན་མོའི་གཤོག་པ།ལེགས་སྐྱེས།ལམ་གྱི་སྨུག་པ།རླུང་རྟ་ཡར་འགྲོ།མཛུབ་དཀྲིས་དཀར་པོ།སོགས་ཀྱིས་མཚོན་པའི་བརྩམས་ཆོས་ཁག་ཅིག་བོད་ཀྱི་དུས་དེབ་མང་ཆུ་དང་གངས་དཀར་བོ་རི་བོ།སི་ཁྲོན་མི་རིགས་སློབ་ཆེན་གྱི་འབྲོང་རྭ་དུས་དེབ།མཆོད་མེ་རྩོམ་རིག་དྲ་བ།ཡིད་ལྷུང་ལྷ་མཚོའི་ཚགས་པར།ཁྱུང་སྔོན་འཕྲིན་སྟེགས་སོགས་ཀྱིས་གཙོས་སྤྱི་སྟེགས་གང་མང་ཞིག་གི་ཐོག་ཏུ་མང་ཙམ་སྤེལ་མྱོང་།འདི་དག་གི་བརྒྱུད་རིམ་ཁྲོད་ནས་ངའི་དགའ་ཕྱོགས་ལ་ང་རང་ཚོར་བ་ཆེན་པོས་དགའ་སྣང་སྐྱེས་མྱོང་ལ།ངའི་དགའ་ཕྱོགས་ལ་གཞན་གྱིས་སྐུལ་མ་དང་སེམས་ཤུགས་བསྐྲུན་པའི་ངོས་འཛིན་ཡང་བྱུང་།ད་དུང་རང་གི་རྩོམ་འབྲིའི་ཆུ་ཚད་དང་ཡར་རྒྱས་གཏོང་ཕྱོགས་ལ་ཟུར་དང་ངོས་མི་འདྲ་བ་སྣ་ཚོགས་ནས་ཉམས་མྱོང་མང་པོ་ཞིག་བསགས་སོང་།